**adagietto notturno**

*Vasile Andreica*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

în seara asta-ți scriu în palmă

în versuri scurte chinezești

încerc minunea care ești

să o cuprind în noaptea calmă

ce ne-nfășoară ca o rugă

a îngerilor preacucernici

făcându-ne și mai puternici

când lumea asta centrifugă

ne tot desparte și adună

dar nu ne poate învrăjbi

așa că-n toate vom răzbi

căci nu numai pe vreme bună

gândul la tine mă-nsoțește

ci și la vreme grea,

firește.